Rafael Alberti
Store norske leksikon,Språk og litteratur,Litteratur i verden,Europa,Spanias litteratur,Spanias litteratur på 1900-tallet
Rafael Alberti var en spansk dikter. Han stilte seg på republikanernes side under borgerkrigen og var fra 1940 bosatt i Argentina og Italia, men vendte tilbake til Spania i 1977.
Forfatterskap I sine første diktsamlinger, Marinero en tierra (1925, nasjonalprisen i litteratur 1924/25) og El alba del alhelí (1927), lot han seg inspirere av folkediktningen og av de spanske cancioneros på 1400- og 1500-tallet. Cal y canto er Albertis hyllest til Luis de Góngora i anledning av 300-årsdagen for dennes død i 1927. Diktsamlingen Sobre los ángeles (1929) gir uttrykk for kampen mellom gode og onde makter som raser i dikterens sinn. Den er skrevet i en form som minner om den franske surrealismen, og betegner høydepunktet i Albertis produksjon. En pendant til dette verket er det allegoriske drama El hombre deshabitado (1931).Forholdet til hans nye hjemland og lengselen etter barndommens Andalucía kom til uttrykk i flere senere diktsamlinger: Retorno de lo vivo lejano (1952), Baladas y canciones del Paraná (1953), Canciones del Alto Valle del Aniene y otros versos y prosas (1972). I 1980 utkom Fustigada luz, en samling dikt fra perioden mellom 1972 og 1978, med egne illustrasjoner.Den første delen av Albertis memoarer, La arboleda perdida, utkom i 1959, andre del i 1987. Alberti mottok en rekke æresbevisninger, blant annet Cervantes-prisen (1983). Han skrev også skuespill og markerte seg som tegner. Utvalg av hans dikt er gjendiktet blant annet til norsk (Engler i gatene, 1980), engelsk, fransk og tysk. Les mer i Store norske leksikon Spanias litteratur Teater i Spania Spanias historie Spanias samtidshistorie Eksterne lenker Alberti i Real Academia de la Historia (spansk)  Alberti i Biografías y Vidas (spansk)  Alberti i Cervantes-biblioteket (spansk)  Alberti på norsk: Engler i gatene. Dikt i utvalg (Nasjonalbiblioteket)  Alberti på norsk: Spanske stemmer. Dikt fra spansk middelalder til vår tid (Nasjonalbiblioteket)  Alberti på norsk: Spansk lyre. Dikt fra det 19. og 20. århundre (Nasjonalbiblioteket)